Augustus is Vrouefees by die Kunstekaap - Afrikaans.com
Augustus is Vrouefees by die Kunstekaap …
met die 13de Women's Humanity-kunstefees
Vanaf 27 Julie tot 16 Augustus 2019 is dit weer tyd vir die Artscape Women's Humanity Arts Festival (AWHAF) – nou reeds die 13de jaar dat hierdie fees gehou word. Soos altyd het Kunstekaap 'n heerlike program bymekaargesit en kan daar gekies word uit verhoogproduksies, werkwinkels, films, uitstallings, diskoerse en praatjies wat fokus op kwessies wat hoofsaaklik, maar nie eksklusief nie, verband hou met vroue. Veral jonger mans kan baat vind deur die fees by te woon, 'n bydrae te lewer en te leer uit die inspirerende program. Die program gee veral erkenning aan 9 Augustus 1956 toe meer as 20 000 vroue opgeruk het na die Uniegebou in Pretoria om beswaar aan te teken teen die pasboekwette en onmenslike Apartheidswetgewing. Daarom dan ook die simboliese Humanity Walk om hierdie historiese gebeurtenis te herdenk. Die staptog begin om 08:45 by die Kasteel de Goede Hoop.
"Ek kan nie trotser wees op vanjaar se omvattende program nie. Hierdie fees word opgedra aan alle vroue – jonk en oud, gewoon en buitengewoon – wat 'n rol gespeel het en steeds speel in die strewe na gelykheid en vryheid." – Marlene le Roux, Hoof- uitvoerende beampte, Kunstekaap.
Le Roux sê ook dat jonger vroue en dogters gelei moet word om rolmodelle en ikone op alle gebiede te word. Die fees is nie net vir vroue nie, maar vir almal, want Kunstekaap moedig mans en seuns aan om die verrigtinge by te woon, te luister, te leer en by te dra, aangesien ware bemagtiging waardigheid en respek behels. "Die fees vier die regte van almal – ook mense met gebreke – kwessies wat my altyd na aan die hart sal lê."
Die feesprogram by Kunstekaap-teater:
Op 27 Julie skop dit in die teater af met die uiters gewilde Absolutely Fabulously Drag- vertoning. Camillo Lombard is die musiekregisseur en Basil Appollis sorg as regisseur vir 'n eindproduk wat die gehoor tot by die sak van die laaste gordyn gaan vermaak. Kaartjies kos R150.
Vanjaar se vlagskipproduksie, is Kamphoer, met die ikoniese Sandra Prinsloo in die hoofrol. Die verhaal is gebaseer op die ware verhaal van Susan Nell, wat gedurende die Anglo-Boereoorlog (1899 tot 1902) verkrag en vir dood agtergelaat is. Later jare kruis haar pad met haar verkragter en Kamphoer is die verhaal wat hieruit voortvloei. 2019 is die 120ste herdenking van die oorlog en hierdie verhoogproduksie is 'n verwerking van Francois Smit se bekroonde boek met dieselfde naam. Kamphoer, onder regie van die veelbekroonde Lara Foot, word vanaf 6 tot 9 Augustus by die Kunstekaap opgevoer. Kaartjies kos R120.
Nog 'n vertoning om na uit te sien, is The Widow onder regie van Siphokazi Jonas. Hierdie unieke Suid-Afrikaanse storie van vier vroue is 'n verwerking van dr Nomfundo Mali se ondersteuningsgroepverslae. The Widow is 'n reeks monoloë wat 'n platform verteenwoordig om te ondersoek hoe weduwees die verlies van hul gades hanteer. Die monoloë het ten doel om 'n dialoog te skep waarbinne genesing kan plaasvind terwyl dit ook die pyn wat met verlies gepaard gaan, erken. The Widow kan vanaf 7 tot 10 Augustus in die Arena gesien word. Kaartjies kos R80.
Op Vrouedag kan besoekers aan Kunstekaap-teaterkompleks deelneem aan 'n verskeidenheid interaktiewe aktiwiteite op die piazza asook gratis paneelbesprekings en praatjies oor verskeie kwessies wat vroue in 'n hedendaagse Suid-Afrika raak. Wat veral uitstaan, is die Black, White, Red & Yellow-kunsuitstalling wat bestaan uit 'n kleurvolle ontdekking van die lewe van Aartsbiskop Emeritus Desmond Tutu, asook gesondheidsondersoeke wat op vroue van toepassing is. Nog 'n hoogtepunt op die dag is 'n inspirerende praatjie deur topverkoper-skrywer, Milanie Vosloo. Milanie se praatjie sal fokus op hoe vroue hul selfbeeld kan verbeter deur hul geloof in God – 'n onderwerp van talle van haar boeke. Kunstekaap se Hulpbronsentrum bied ook daagliks (08:30 – 16:00) vanaf 12 tot 16 Augustus entrepreneurskapwerkwinkels ("Arts Sector Entrepreneurship Workshops") aan.
Kaartjies is beskikbaar by Computicket of Artscape Dial-A-Seat by 021 421 7695. Afslag is beskikbaar vir studente, seniors en blokbesprekings. Gaan kyk by www.artscape.co.za vir verdere inligting oor die fees, deelnemende organisasies en die volledige feesprogram.